Offentliggørelse af en ansøgning om registrering af en betegnelse i henhold til artikel 50, stk. 2, litra a), i Europa-Parlamentets og Rådets forordning (EU) nr. 1151/2012 om kvalitetsordninger for landbrugsprodukter og fødevarer

(2021/C 20/10)

Denne offentliggørelse giver ret til at gøre indsigelse mod ansøgningen, jf. artikel 51 i Europa-Parlamentets og Rådets forordning (EU) nr. 1151/2012 (1), senest tre måneder efter datoen for offentliggørelsen.

ENHEDSDOKUMENT

»Ennstaler Steirerkas«

EU-nr.: PDO-AT-02588 — 28.1.2020

BOB (X) BGB ( )

1. Betegnelse [på BOB eller BGB]

»Ennstaler Steirerkas«

2. Medlemsstat eller tredjeland

Østrig

3. Beskrivelse af landbrugsproduktet eller fødevaren

3.1. Produkttype

Kategori 1.3. Oste

3.2. Beskrivelse af produktet med betegnelsen i punkt 1

»Ennstaler Steirerkas« er en surmælksost fremstillet af rå eller pasteuriseret skummetmælk. Mælken forarbejdes, så der opnås en keglestubform med en vægt på op til 4 kg uden tilsætning af løbe og kun gennem syrekoagulering. Salt er normalt den eneste ingrediens, der anvendes til at krydre produktet. Der kan også tilsættes meget små mængder peber, krydderier, urter og bær. »Ennstaler Steirerkas« er en smuldrende, fedtfattig ost fremstillet efter ældgamle traditioner med en særpræget aroma og en meget karakteristisk smag. Smagen er syrlig, stærk og pikant og går fra krydret til skarp. Efterhånden som osten ældes, bliver dens lugt mere intens og er kendetegnet ved en stærk og krydret aroma ledsaget af en jordagtig lugt og et mildt anstrøg af ammoniak. Lugten og den hermed forbundne aroma og intensitet kan variere lidt afhængigt af vejrforholdene på produktionstidspunktet. Modningsprocessen, der påvirkes af ædel skimmel, tager mindst tre uger og begynder på produktets yderside og fortsætter indeni.

Overfladen er tør, brunlig eller grålig og er dækket af et lag grøn eller hvid skimmel af varierende tykkelse og med revner, der får den til at ligne et kort. Osten er marmoreret indeni og farven varierer fra lysebrun til brungrå. Dens struktur er kornet eller går fra smuldrende til fugtig og har ind imellem et mønster dannet af skimmelårer.

Det maksimale vandindhold i »Ennstaler Steirerkas« er 46 %, hvilket resulterer i en væsentligt lavere MFFB-værdi (vandindhold i den fedtfrie masse), end det normalt er tilfældet for surmælksost.

Andre kemiske og fysiske egenskaber ved »Ennstaler Steirerkas« omfatter:

Fedtindhold i tørstof (beregnet): 0-12 %

Tørvægt: Minimum 52 % — Maksimum 62 %

3.3. Foder (kun for animalske produkter) og råvarer (kun for forarbejdede produkter)

Foder:

Fra slutningen af maj til sidst i september eller begyndelsen af oktober græsser malkekøerne normalt på bjerggræsgange i en højde på mellem 500 m og 1 800 m over havets overflade, hvor de æder forskellige græsarter. Hvis der ikke finder græsning sted, skal det sikres, at køerne fodres med græs fra det afgrænsede område (dette kan også ske i form af ensilage). Om vinteren holdes malkekøerne indendørs og fodres med hø og ensilage fra det afgrænsede område. Køerne kan fodres med græs og urter som frisk grøntfoder, som tørret hø eller som forarbejdet ensilage. Landbrugerne anvender for det meste deres eget foder med særlig vægt på kvalitet under høsten.

For at sikre dyrenes velfærd er det nødvendigt og derfor tilladt at supplere deres foder med kraftfoder og grovfoder fra andre områder, der kan udgøre op til 40 % af tørstoffet på årsbasis, for at sikre en afbalanceret tilførsel af næringsstoffer og passende fodring i perioder med høj mælkeydelse eller i tilfælde af usædvanlige vejrforhold såsom tørke. Kraftfoder kan købes fra andre områder, da det geografiske område, der er et typisk bjergområde, som er kendetegnet ved græsarealer og et tyndt humuslag, ikke er velegnet til dyrkning af afgrøder. Det betyder, at der næsten ikke dyrkes eller produceres korn eller lignende afgrøder i området, hvilket gør det nødvendigt at købe det fra andre områder. Dog skal mindst 60 % af tørstoffet på årsbasis komme fra det geografiske område.

Andelen af foder (grovfoder, ensilage og/eller græs) fra det geografiske område må derfor ikke udgøre mindre end 60 % af det samlede tørstof, der årligt tilføres de lakterende køer. Mindre end 40 % af tørstofindholdet i hver foderration kan bestå af kraftfoder/hø fra andre områder.

Ovennævnte undtagelse for fodertilskud berører ikke mælkens høje og konstante kvalitet, da størstedelen af grovfoderet skal komme fra det afgrænsede område.

Råvaren:

Kun komælk fra det afgrænsede geografiske område anvendes til fremstilling af »Ennstaler Steirerkas«.

Pasteuriseret eller rå skummetmælk koagulerer uden tilsætning af løbe. Om nødvendigt kan mælkesyrebakteriekulturer anvendes til at fremme forsuringsprocessen. Der må ikke tilsættes farvestoffer eller kemiske konserveringsmidler.

3.4. Specifikke etaper af produktionen, som skal finde sted i det afgrænsede geografiske område

Hele produktionen (råvarer, forarbejdning og modning) skal finde sted inden for det afgrænsede geografiske område.

3.5. Særlige regler for udskæring, rivning eller emballering osv. af det produkt, som den registrerede betegnelse henviser til

—

3.6. Særlige regler for mærkning af det produkt, som den registrerede betegnelse henviser til

—

4. Kort angivelse af det geografiske områdes afgrænsning

Det område, hvor »Ennstaler Steirerkas« traditionelt er blevet fremstillet, ligger i den nordvestlige del af Steiermark (Liezen-distriktet).

5. Tilknytning til det geografiske område

Det ustabile klima, de mange forskellige klippeformationer (navnlig glimmerskifer, kalksten, dolomit, marmor, grønskifer, amfibolit og sandsten) og de forskellige terræn- og jordbundstyper gør, at landskabet i området og dets vilde fauna er utrolig forskelligartet. De særlige lokale forhold (klima, terræn og jordbund) kombineret med ekstensiv græsdrift skaber mulighed for den vegetation, der er typisk for bjergenge og -græsgange, med en væsentligt større andel af urter sammenlignet med dalområder og en særlig biodiversitet, der er betinget af beliggenheden og anvendelsen.

Mælkefedtets kvalitet påvirkes af den alpine flora, der er rig på en lang række arter. Mælk fra dette bjergområde har et fedtsyremønster med et højere indhold af umættede fedtsyrer (omega-3-fedtsyrer) og betacaroten.

Denne skummetmælk anvendes til at fremstille en meget fedtfattig surmælksost, der indeholder biologisk protein, sporstoffer og vitaminer af høj kvalitet, hvilket bidrager væsentligt til den brunlige eller grålige farve, den aromatiske duft og den intense smag med mange nuancer, der kendetegner »Ennstaler Steirerkas«.

Det var først for få årtier siden, at man begyndte at fremstille »Ennstaler Steirerkas« industrielt, hvilket understreger betydningen af den menneskelige og håndværksmæssige faktor. Endnu i dag udføres mange forarbejdningstrin manuelt.

Den knowhow, der er knyttet til fremstillingen af »Ennstaler Steirerkas«, er i mange tilfælde blevet nedarvet gennem generationer. Der har blandt mælkeproducenterne i Ennstal også fundet en omfattende udveksling af information sted gennem regelmæssige møder og fælles uddannelsesinitiativer, hvilket har bidraget væsentligt til at bevare den viden, der ligger til grund for fremstillingen af »Ennstaler Steirerkas«.

Grundlaget for den smag, der kendetegner »Ennstaler Steirerkas«, er de lokale landbrugeres traditionelle og regionale viden og deres evne til at håndtere de særlige forhold, der er karakteristiske for det lokale mikroklima, hvilket afspejles direkte i fremstillingsprocessen. Løbende tilpasning til vejret i regionen gør det muligt for landbrugerne at kompensere for dets virkninger og sikre, at osten har en ensartet kvalitet. Landbrugsmetoderne er f.eks. tilpasset klimaet og vegetationen for at bevare foderets kvalitet. Under dårlige vejrforhold er det nødvendigt at supplere forsuringsprocesserne med større doser mælkesyrebakterier. Betingelserne for modning af ost ændrer sig med lufttemperaturen og luftfugtigheden. Det er derfor nødvendigt nøje at iagttage alle trin i fremstillingsprocessen og kende det rette tidspunkt for hvert trin.

Med henblik på fremstilling af »Ennstaler Steirerkas« opvarmes surmælken i ostekar ved en temperatur på 75-100 °C for at adskille ostemassen og vallen. Denne proces er vigtig for at give osten dens lange holdbarhed, hvilket er vigtigt på græsgangene. Samtidig skal mælken håndteres omhyggeligt for at sikre, at en stor del af mælkens aromatiske og mikrobiologiske egenskaber og bestanddele og dermed dens særlige egenskaber bevares. Endvidere betyder de naturligt skiftende foderbetingelser på bjerggræsgangene, at mælken ikke har nogen standardegenskaber, men snarere at dens kvalitet varierer (f.eks. med hensyn til proteinindhold og fedtsyresammensætning). Den store erfaring, som producenterne af »Ennstaler Steirerkas« har, gør det muligt for dem at kompensere for disse naturlige udsving.

Rivning af sur ostemasse kræver også stor erfaring og resulterer derfor i, at ostens overflade bliver større, hvilket endvidere letter tørringsprocessen. Dette resulterer i meget tørre kerner, hvilket forklarer den enestående smuldrende tekstur, der kendetegner »Ennstaler Steirerkas«.

Omhyggelig håndtering er afgørende for modningsprocessen og dermed slutproduktets kvalitet. Modningsprocessen, der påvirkes af ædel skimmel, finder sted i modningsrum eller -kældre med god ventilation ved en temperatur på mellem 6 °C og 14 °C og et fugtighedsniveau på mellem 60 % og 85 %, idet de hele oste vendes regelmæssigt. Det giver »Ennstaler Steirerkas« en typisk tør, porøs, brunlig eller grålig farve med et lag af grøn eller hvid skimmel. Der skal udvises særlig forsigtighed med de hele oste i lagringsfasen, da denne også finder sted på græsgangene ved køligere temperaturer og højere (ofte svingende) luftfugtighed. Osten modnes ofte i naturlige kældre, som kræver særlig omhyggelig overvågning fra malkekvægavlernes side, da modningsforholdene her ikke kan standardiseres ved hjælp af teknologi. Under modningen er det særlig vigtigt, at de hele oste vendes regelmæssigt, så de tørrer ensartet. Landbrugeren afgør med sit erfarne øje, hvornår de hele oste er klar til at blive vendt, hvilket bidrager væsentligt til ostens kvalitet. Der skal tages hensyn til de særlige lokale forhold og de tekniske faciliteter.

Ostens nære tilknytning til produktionsområdet ses også ved, at der næsten ikke finder nogen transport sted under fremstillingsprocessen. Mælken produceres i det geografiske område og forarbejdes enten direkte på stedet eller efter at være blevet transporteret over en relativt kort afstand.

»Ennstaler Steirerkas« bør derfor betragtes som et produkt, der er stærkt præget af regionen, hvilket er af central betydning for dets identitet.

Henvisning til offentliggørelsen af varespecifikationen

(artikel 6, stk. 1, andet afsnit, i denne forordning)

https://www.patentamt.at/herkunftsangaben/ennstalersteirerkas/

Kan også tilgås direkte via det østrigske patentkontors websted (www.patentamt.at) ved at navigere til følgende: »Markenschutz/Schutzrechte/Herkunftsangabe« [varemærkebeskyttelse/beskyttelsesrettigheder/angivelse af oprindelse]. Teksten står under navnet på kvalitetsbetegnelsen.

(1) EUT L 343 af 14.12.2012, s. 1.